Na temelju članka 20. Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Vidovec (,,Službeni vjesnik Varaždinske Županije“ broj 4/18 i 49/18) i članka 31. Statuta Općine Vidovec („Službeni vjesnik Varaždinske županije“, broj: 04/18), Općinsko vijeće Općine Vidovec na 11. sjednici održanoj dana 25. listopada 2018. godine, donosi

**ODLUKU**

**O KRITERIJIMA ZA PREUZIMANJE OBVEZE KORISNIKA**

**PLAĆANJA JAVNIH USLUGA PRIKUPLJANJA MIJEŠANOG**

**KOMUNALNOG OTPADA I BIORAZGRADIVOG**

**KOMUNALNOG OTPADA NA PODRUČJU**

**OPĆINE VIDOVEC**

**Članak 1.**

Ovom Odlukom utvrđuju se kriteriji za određivanje korisnika javne usluge prikupljanja miješanog komunalnog otpada i biorazgradivog komunalnog otpada u čije ime Općina Vidovec (u daljnjem tekstu: Općina) preuzima obvezu plaćanja cijene za izvršenu javnu uslugu prikupljanja, odvoza i zbrinjavanja komunalnog otpada (u daljnjem tekstu: javna usluga) i postupak ostvarivanja toga prava.

**Članak 2.**

Pravo na mjesečno podmirenje cijene javne usluge plaćanjem računa ispostavljenog korisniku javne usluge u cijelosti ostvaruje:

* korisnik zajamčene minimalne naknade (samac ili kućanstvo) s prebivalištem na području Općine koji ostvaruje pravo na podmirenje troškova stanovanja u skladu s odredbama Odluke o socijalnoj skrbi Općine Vidovec za vrijeme ostvarivanja predmetnog prava,
* staračko kućanstvo (dva člana) od 65 godine života pa nadalje ili korisnik samac s prebivalištem na području Općine Vidovec.

**Članak 3.**

Korisnik zajamčene minimalne naknade (samac ili kućanstvo) i troškova stanovanja ostvaruje pravo na mjesečno podmirenje cijene javne usluge plaćanjem računa ispostavljenog korisniku na osnovu izvršnog Rješenja Jedinstvenog upravnog odjela donesenog u postupku provedenom u skladu s odredbama Odluke o socijalnoj skrbi.

Jedinstveni upravni odjel izvršno Rješenje iz stavka 1. ovoga članka Odluke dostavlja davatelju javne usluge.

**Članak 4.**

Staračko kućanstvo (dva člana) od 65 godine života pa nadalje ili korisnik samac s prebivalištem na području Općine Vidovec podnose zahtjev na propisanom obrascu u Jedinstveni upravni odjel Općine Vidovec, a istom podnositelj zahtjeva prilaže dokumentaciju u svrhu dokaza o ispunjavanju uvjeta za ostvarivanje predmetnog prava i to:

- preslika osobne iskaznice i osobne iskaznice člana kućanstva

- preslika ispostavljenih naloga za plaćanje javnih usluga

- Izjava o članovima zajedničkog kućanstva

- preslika Ugovora o najmu stana ili Ugovora o korištenju stana bez naknade u slučaju da podnositelj zahtjeva ima stan u najmu, a račun ispostavljen za javnu uslugu glasi na osobno ime vlasnika stana.

Pravo na mjesečno podmirenje cijene javne usluge plaćanjem računa ispostavljenog korisniku javne usluge utvrđuje se Rješenjem Jedinstvenog upravnog odjela Općine.

Jedinstveni upravni odjel izvršno Rješenje iz stavka 2. ovoga članka Odluke dostavlja davatelju javne usluge.

**Članak 5.**

U smislu odredbi ove Odluke samac je osoba koja živi sama, a kućanstvo je obiteljska ili druga zajednica dviju osoba koje žive zajedno na istoj adresi i podmiruju troškove života bez obzira na srodstvo.

**Članak 6.**

U slučaju da osoba ili kućanstvo sa statusom iz članka 4. stavka 1. ove Odluke živi na adresi na kojoj su evidentirana dva ili više kućanstava ne ostvaruju pravo na mjesečno podmirenje cijene javne usluge plaćanjem računa ispostavljenog korisniku javne usluge.

**Članak 7.**

Korisnik prava na mjesečno podmirenje cijene javne usluge plaćanjem računa ispostavljenog korisniku javne usluge dužan je odmah, a najkasnije osam dana prije dospijeća plaćanja Jedinstvenom upravnom odjelu Općine dostaviti nalog za plaćanje pravne osobe koja je pružila javnu uslugu prikupljanja, odvoza i zbrinjavanja komunalnog otpada.

Korisniku prava iz stavka 1. ovoga članka Odluke u slučaju da ne dostavlja nalog za plaćanje pravne osobe koja je pružila javnu uslugu prikupljanja, odvoza i zbrinjavanja komunalnog otpada sukladno stavku 1., ovoga članka Odluke, a najduže tri mjeseca uzastopna, Jedinstveni upravni odjel Rješenjem utvrđuje prestanak predmetnog prava, a isto donosi po službenoj dužnosti.

Korisnik prava iz stavka 1. ovoga članka Odluke dužan je u roku 15 dana obavijestiti Jedinstveni upravni odjel u slučaju nastupa novih okolnosti uslijed kojih bi prestalo pravo na mjesečno podmirenje cijene javne usluge plaćanjem računa ispostavljenog korisniku javne usluge.

U slučaju saznanja o prestanku postojanja uvjeta za ostvarivanje prava na mjesečno podmirenje cijene javne usluge plaćanjem računa ispostavljenog korisniku javne usluge Jedinstveni upravni odjel Rješenjem utvrđuje prestanak predmetnog prava, a isto donosi po službenoj dužnosti.

**Članak 8.**

Postupak po zahtjevu korisnika za ostvarivanje prava na mjesečno podmirenje cijene javne usluge plaćanjem računa ispostavljenog korisniku vodi se primjenom odredaba Zakona o općem upravnom postupku.

U slučaju da u postupku rješavanja zahtjeva iz stavka 1. ovoga članka Odluke Jedinstveni upravni odjel pribavi ispravu u svrhu dokaza službenim putem stranka nije dužna istu priložiti predmetnom zahtjevu.

Za svaku kalendarsku godinu podnosi se novi zahtjev za ostvarivanje prava na mjesečno podmirenje cijene javne usluge plaćanjem računa ispostavljenog korisniku, a najkasnije do 31. ožujka za tekuću godinu.

Jedinstveni upravni odjel dužan je do kraja mjeseca veljače tekuće godine korisnicima predmetnog prava iz prethodne godine proslijediti obavijest o obvezi podnošenja zahtjeva za ostvarivanje prava na mjesečno podmirenje cijene javne usluge plaćanjem računa ispostavljenog korisniku za tekuću godinu.

Protiv Rješenja donesenog u postupku rješavanja zahtjeva za ostvarivanje prava na mjesečno podmirenje cijene javne usluge plaćanjem računa ispostavljenog korisniku podnositelj zahtjeva može izjaviti žalbu nadležnom Županijskom upravnom tijelu u roku od 15 dana od dana dostave rješenja.

Žalba se dostavlja Jedinstvenom upravnom odjelu Općine Vidovec, neposredno ili putem pošte preporučeno, a može se izjaviti i usmeno na zapisnik.

**Članak 9.**

Ova Odluka stupa na snagu osmog dana od dana objave u „Službenom vjesniku Varaždinske županije“.

KLASA: 363-01/18-01/16

URBROJ: 2186/10-01/1-18-01

Vidovec, 25. listopada 2018.

OPĆINSKO VIJEĆE OPĆINE VIDOVEC

 PREDSJEDNIK

 Zdravko Pizek